15 Augustus: Hemelse geld. – Jan van der Watt - www.bybelkennis.co.za
by Mitch Kalp · Published 15/08/2017 · Updated 14/08/2017
2 Kor 6:1-7:1 (fokus 6:1-10)
Min van ons droom nie oor rykdom en skatte nie. Sê nou ons kry die geheime kaart wat vir ons na ‘n grot met die kiste vol goud en diamante toe lei. Of ons wen skielik ‘n sak vol geld. Dan bêre ons dit in die bank sodat dit meer kan word. Die interessante is dat ons ons skatte gedurig wil weggebêre of weggesteek.
Die Here is ook opgewonde oor rykdom. Die vroutjie wat haar laaste paar sente vir die Here gegee het, was in sy boeke ryk. Die seuntjie wat sy twee broodjies en paar vissies vir die Here gegee het om vir ander uit te deel was volgens Hom ryk. Paulus wat geslaan en beledig word ter wille van die evangelie was vir die Here ryk (6:10).
Ja-nee, die Here se bankstelsel werk net die teenoorgestelde as ons s’n. Dit is nie hoe meer ons kan toesluit in banke of in grotte kan bêre wat jou ryk maak nie, maar hoe meer jy kan uitdeel. En ons almal het baie om uit te deel: liefde, opregtheid, vriendelikheid, geduld… (6:6). Om die waarheid te sê, hoe meer jy weggee, hoe groter word jou hemelse bankrekening. God betaal self die geld daarin. Die note is van genade gemaak en die munte van sy krag. Al het jy nie ‘n sent op jou naam in ‘n aardse bank nie, sal jy meer as genoeg genade en krag in God se bank hê om jou deur hierdie lewe te dra, wat jou ook al tref.
Ongelukkig is party van ons se aardse banke vol, maar ons hemelse rekening is leeg. Ons ken God se genade en sy krag nie meer nie, omdat ons nooit eers meer ons hemelse bankboekie gaan soek om te kyk wat daar in is nie.
Een ding moet ons almal onthou. Ons kan nie die geld wat blink eendag saamvat nie. Daar in die hemel lyk geld anders.